Toshkentda “Mardi maydon” jonli ijrodagi qo‘shiqlar festivali g‘oliblari ishtirokida konsert o‘tkazildi (foto)

“Istiqlol” saroyida “O‘zbeknavo” estrada birlashmasi, O‘zbekiston davlat konservatoriyasi hamkorligida tashkil etilgan “Mardi maydon” jonli ijrodagi qo‘shiqlar festivalining g‘olib va sovrindorlari ishtirokida konsert o‘tkazildi, deya xabar bermoqda O‘zA.

“Yangi yil muborak, O‘zbekistonim – sen mening mangu bo‘stonim!” deb nomlangan ushbu konsertda san’at ustalari, “Nihol” mukofoti sovrindorlari, turli ijodiy tanlovlar g‘oliblari, ijrochi yoshlar, badiiy jamoalar ishtirok etdi.
“Popcorn” nashrining xabar berishicha, konsert dasturida xonandalar Alisher Fayz, Mashhurbek, Xurshida, “Diyor” guruhi va boshqalar ham ishtirok etdi.
2011-yildan buyon o‘tkazib kelinayotgan an’anaviy “Mardi maydon” jonli ijrodagi qo‘shiqlar festivalidan ko‘zlangan maqsad milliy estrada san’atini yanada rivojlantirish, shu bilan birga an’anaviy ijrochilik, akademik xonandalik yo‘nalishida izlanayotgan yosh iste’dodlarni aniqlash, qo‘llab-quvvatlash va rag‘batlantirishdan iboratdir.

O‘zbekiston davlat konservatoriyasi talabasi, mazkur festival ishtirokchisi Yulduz Nazirova qo‘shiqlarni katta sahnalarda jonli tarzda ijro etish xonandadan katta mas’uliyat, mahorat talab etishini ta’kidladi.
Konsertda Vatan, istiqlolimiz, bunyodkor xalqimiz, tinch-osoyishta, farovon hayotimiz, ibratli qadriyatlarimiz, mehr-muhabbat tuyg‘ularini tarannum etuvchi qo‘shiqlar ijro etildi. Festivalning g‘olib va sovrindorlariga diplom va esdalik sovg‘alari, imtiyozli litsenziyalar topshirildi.
Foto © O‘zA